Simon Emil Ammitzbøll (RV), 2008-02-22:
Ét tvangsægteskab er et tvangsægteskab for meget.
Forskellen på at tvinge folk til ægteskab og megen anden form for ulovlig tvang er jo, at tvangsægteskabet har en endnu mere indgribende karakter, fordi der er tale om tvang for livet.
Indgåelse af ægteskab bør være en lykkelig begivenhed og er det jo også i langt de fleste tilfælde, men i nogle tilfælde foregår der desværre tvang af unge kvinder - og i virkeligheden også af unge mænd - i forhold til at blive gift med andre end dem, de selv har lyst til at blive gift med, og blive tvunget til at blive gift med dem, som deres respektive familier synes de skal giftes med.
FN's menneskerettighedskonvention fordrer, at intet ægteskab må indgås uden de kommende ægtefællers frie og uforbeholdne samtykke.
For Det Radikale Venstre er der i denne sag som i de fleste andre ingen tvivl om, at vi skal holde os fuldstændig på menneskerettighedernes side, og det er jeg glad for at vi i hvert fald i denne sag øjensynligt kan få alle Folketingets partier med på.
Det handler også om det helt grundlæggende i et borgerligt demokrati, i et retssamfund, at man selvfølgelig selv har lov til at bestemme over sit eget liv, over sin egen krop, over sin egen ægteskabelige status.
Det Radikale Venstre har sammen med en lang række andre partier kæmpet for, at vi i straffeloven eksplicit skulle nævne et forbud imod tvangsægteskaber.
Nu er det sådan, at man i hvert fald kan have en retorisk diskussion i forhold til det her forslag.
Ministeren nævnte, sidst vi diskuterede det her emne, at regeringen var åben over for en skærpelse af straffen, men det der med det eksplicitte omkring tvangsægteskaber var man ikke så positiv over for.
Derfor har man så valgt at kalde forslaget for en skærpelse af straffen for ulovlig tvang i forbindelse med indgåelse af ægteskab, og så er der i øvrigt nogle andre præciseringer, bliver det nævnt.
Og ja tak, vi må da sige, at der er andre præciseringer, bl.a. den præcisering, at ordet ægteskab nu eksplicit nævnes i paragraffen, hvilket jeg synes er en meget fornem præcisering, når man tidligere har afvist vores forslag om eksplicit at nævne tvangsægteskaber i straffeloven.
Så den indrømmelse vil jeg sådan set gerne takke for, selv om man gerne vil komme lidt ud af den i det retoriske i det fremsatte lovforslag.
Når det er sagt, støtter vi selvfølgelig fuldstændig op om, at man får det ind i straffeloven, og at man også får en strafskærpelse for det her, for det er en af de mere alvorlige forbrydelser.
Men vi må ikke have nogen illusioner om, at skærpelserne og den eksplicitte beskrivelse af tvangsægteskab i straffeloven gør det alene.
Der er også forebyggelse, der er holdningsbearbejdelse, der er forskellige initiativer, som hele tiden er nødt til at blive evalueret og fulgt op på, sådan at vi ved, at vi gør det rigtige.
Det sidste, jeg vil nævne, er, at fru Karen Hækkerup jo ikke alene i sin ordførertale, men i en lang række indlæg her i debatten i dag har været inde på, at man skulle gå endnu videre, at man ud over trusler om vold, selve volden, tvangen osv., også skulle tage det mere bløde, det sådan mere psykologiske, eller hvad man skal kalde det, med.
Det kunne jeg godt tænke mig at bede ministeren om at forholde sig til.
Jeg tror, det er en meget svær gråzone, vi bevæger os ind i.
Man skal i hvert fald overveje, hvilke konsekvenser det kan få i forhold til den påvirkning, der kan være, når man lever i andre fællesskaber end dem, flertallet lever i, hvad enten der er tale om muslimske mindretal, Jehovas Vidner, Indre Mission eller noget helt fjerde.
Så det kunne jeg godt tænke mig at ministeren ville forholde sig til, sådan at der stadig er en form for familiær frihed til at foretage diskussioner, men at vi selvfølgelig afviser enhver form for tvang.
Hvis det ikke går vidt nok, er vi selvfølgelig også åbne for at diskutere det, men jeg synes bare, man kan være nervøs for, at gråzonen bliver for stor, og at man også kommer til at kunne ramme mennesker, man i virkeligheden ikke ønsker at ramme.
Jeg vil bede ministeren om at få lidt overvejelser omkring det.